Englands sjokktall dårlig nytt for U21-gutta
Lørdag får Norges U21-gutter en formidabel oppgave når de møter England i Petah Tikva. Vinneren av kampen går sannsynligvis til semifinale. - Jeg frykter ingen, men de har mange som spiller i Premier League og Championship. Det er gode spillere som presterer på et høyt nivå nesten hver uke. Det er et godt lag vi skal møte, sier Magnus Wolff Eikrem til VG. Han var Norges bestemann mot Israel. Molde-spilleren serverte en rekke stikkere som åpnet Israel-forsvaret. Torsdag koste han seg med strandliv i Tel Aviv sammen med resten av laget. Eikrem tuslet rundt i bar overkropp og skyggelue. I går kveld gjennomførte Norge den siste treningen i brennhete Petah Tikva.Lørdag blir det adskillig vanskeligere å åpne motstanderens forsvar. England har bare sluppet inn ett mål på de ti siste kampene (!) - og det kom mot Italia her i Israel. Siden forrige EM, der England røk ut i gruppespillet, har laget 14 seirer, to tap og 43-5 i målforskjell. Danny Rose, Tom Ince og Wilfried Zaha spiller trolig fra start mot Norge etter å ha stått over i 0-1-tapet mot Italia. - De vil gi oss et løft med energien sin, sa Englands U21-trener Stuart Pearce. - De var veldig stolte av å komme inn i denne turneringen med ni kamper uten baklengs. Forsvaret, spesielt Craig Dawson og Steven Caulker, utfyller hverandre godt. Jack Butland er en veldig god keeper som har spilt på A-landslaget. I tillegg har de flere gode backer, sier Sam Rooke i Sunday Times til VG. Men som vanlig får England trøbbel når de kommer til mesterskap. - Kritikken har vært ganske tøff. Stuart Pearce skulle sparkes, og det synes ikke jeg er rettferdig, sier Rooke. - Det var den første kampen i turneringen og nervene påvirket oss. Vi fikk ikke ut potensialet vårt. Alle er skuffet, sier Chelseas Nathaniel Chalobah ifølge UEFA.com.Forrige gang England vant U21-EM var i 1984. De vant også i 1982. - Jeg ser at England tapte kampen sin og er mer skuffet enn vi er i dag. Vi har snudd skuffelsen veldig utover dagen i dag, til noe positivt. Vi skal bygge videre på det, sa Norges U21-sjef Tor Ole Skullerud til VG i går. - Vi har et kjempeutgangspunkt lørdag. Vi kan sende dem hjem ved å slå dem, understreker han. Harmeet Singh tror Norge har en bra mulighet mot engelskmennene. - For oss kan dette bli den viktigste kampen vi spiller i år. Vinner vi den kampen, så har vi gode muligheter til å gå videre. Vi har møtt England to ganger, og tapt to ganger, så nå er det på tide at vi tar dem.
Siden EM-kvaliken begynte i september 2011, har Englands U21-lag vunnet 14 av 16 kamper. Målforskjell: 43-5.